
______________________________________________________________________________
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Градског центра за социјални рад у Београду и Градске управе Града Београда, Секретаријата за социјалну заштиту, по притужби Б. Л. Ј. из Београда, Заштитник грађана 



У Т В Р Ђ У Ј Е


Градски центар за социјални рад у Београду начинио је пропуст у раду на штету остваривања права и правних интереса притужиље Б. Л. Ј., јер није у законском року донео одлуку по њеном захтеву. 
Секретаријат за социјалну заштиту Градске управе Града Београда начинио је пропуст у раду на штету остваривања права и правних интереса притужиље Б. Л. Ј., јер није поступио у складу са обавезом сарадње и размене података и доставио Градском центру за социјални рад у Београду одговор на захтев за давање инструкције за поступање у чињеничној и правној ситуацији у каквој се налази подноситељка захтева. 

На основу Уставом и законом прописаних овлашћења, Заштитник грађана упућује Градском центру за социјални рад у Београду и Градској управи Града Београда, Секретаријату за социјалну заштиту  следећe


П Р Е П О Р У К Е

I

Секретаријат за социјалну заштиту Градске управе Града Београда ће, у року од 15 дана од дана пријема акта Заштитника грађана, доставити Градском центру за социјални рад у Београду одговор на упућени захтев за давање инструкције за даље поступање по притужиљином захтеву. 
II

Градски центар за социјални рад у Београду ће, након пријема информација од Секретаријата  за социјалну заштиту Градске управе Града Београда, односно након истека рока датог у препоруци I, донети одлуку о захтеву притужиље од 15. 10. 2015. године.


III

Градски центар за социјални рад у Београду и Секретаријат за социјалну заштиту Градске управе града Београда ће убудуће поступати у законом прописаним роковима.

Секретаријат за социјалну заштиту Градске управе града Београда обавестиће Заштитника грађана, у року од 15 дана од дана пријема ових препорука, о поступању по препоруци I, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено. 

Градски центар за социјални рад у Београду обавестиће Заштитника грађана, у року од 30 дана од дана пријема ових препорука, о поступању по препоруци II, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено. 

Градски центар за социјални рад у Београду и Секретаријат социјалну заштиту Градске управе града Београда обавестиће Заштитника грађана, у року од 60 дана од дана пријема ових препорука, о предузетим мерама ради поступања по препоруци III, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено. 
[bookmark: _GoBack]

Р а з л о з и:

Заштитник грађана је примио притужбу Б. Л. Ј. која је указала да се 15. 10. 2015. године обратила Градском центру за социјални рад у Београду захтевом за признавање права на субвенцију за плаћање накнаде за уређење грађевинског земљишта, али, како је навела, до дана подношења притужбе, није добила одговор.

Заштитник грађана је, на основу члана 29. став 2. Закона о Заштитнику грађана, покренуо поступак контроле правилности и законитости рада Градског центра за социјални рад и Секретаријата за социјалну заштиту Градске управе града Београда, па је на основу изјашњења контролисаних органа[footnoteRef:1] утврдио следеће чињенично стање: [1: Акт Градског центра за социјални рад бр. 551-858/2 од 7. 6. 2016. године и акти Секретаријата за социјалну заштиту Градске управе града Београда бр. XIX-01-07-253/2016 од 22. 5. 2016. и 7. 7. 2016. године] 


Б. Л. Ј. је 15. 10. 2015. године поднела Градском центру за социјални рад у Београду захтев за признавање права на субвенцију за плаћање накнаде за уређење грађевинског земљишта. По пријему захтева, Градски центар за социјални рад у Београду обратио се 26. 10. 2015. године Секретаријату за социјалну заштиту тражећи инструкције за даље поступање по захтеву странке као и евентуалним новим захтевима странака за издавање потврде у поступку остваривања права на ову врсту субвенције. Секретаријат није доставио одговор органу старатељства. Истовремено, из документације коју је Градски центар за социјални рад у Београду доставио Заштитнику грађана произилази да се током маја 2012. године Градски центар у два наврата обратио Секретаријату за социјалну заштиту у вези са применом Упутства за примену мера заштите угрожених домаћинстава у поступку изградње индивидуалних стамбених објеката и легализације бесправно изграђених објеката ( ,,Сл. лист града Београда“ бр. 3/04 и 33/04) и да је Секретаријат затражио да се, упркос томе што постоји неусклађеност Упутства са новоусвојеним Законом о социјалној заштити, настави са применом наведеног подзаконског акта.

Упутство за примену мера заштите угрожених домаћинстава у поступку изградње индивидуалних стамбених објеката и легализације бесправно изграђених објеката је и даље на снази.

Секретаријат је на основу мишљења које је прибавио од стране Дирекције за грађевинско земљиште и изградњу Београда заузео став да Закон о планирању и изградњи (,, Сл. гласник РС“ бр. 132/14 и 145/14) није прописао било какву могућност субвенције за инвеститоре који су социјално угрожени док Закон о озакоњењу објеката ( ,,Сл. гласник РС“ бр. 96/15) даје право подносиоцима захтева која су лица са инвалидитетом, самохрани родитељи и корисници новчане социјалне помоћи да не плаћају таксу за озакоњење.

Секретаријат за социјалну заштиту као организациона јединица Градске управе  није доставио Градском центру за социјални рад у Београду одговор који је од њега затражен 26. 10. 2015. године, нити на захтеве органа старатељства који су Секретаријату достављени 2012. године.


***

 Према чл. 107. Закона о социјалној заштити[footnoteRef:2], поступак за остваривање права на новчану социјалну помоћ, права на додатак за помоћ и негу другог лица и права на увећани додатак за помоћ и негу другог лица води се по одредбама закона којим се уређује општи управни поступак, ако овим законом није другачије одређено. [2:  "Сл. гласник РС" бр. 24/11] 


Сходно чл. 40. Закона о главном граду[footnoteRef:3], у поступку пред Градском управом, у коме се решава о правима, обавезама и интересима грађана и правних лица, примењују се прописи о управном поступку. [3:  Сл. гласник РС" бр. 129/2007 и 83/2014 ] 


Према члану 208. Закона о општем управном поступку[footnoteRef:4], кад се поступак покреће поводом захтева странке, односно по службеној дужности ако је то у интересу странке, а пре доношења решења није потребно спроводити посебан испитни поступак, нити постоје други разлози због којих се не може донети решење без одлагања (решавање претходног питања и др.), орган је дужан да донесе решење и достави га странци што пре, а најдоцније у року од једног месеца од дана предаје уредног захтева, односно од дана покретања поступка по службеној дужности, ако посебним законом није одређен краћи рок. У осталим случајевима, кад се поступак покреће поводом захтева странке, односно по службеној дужности, ако је то у интересу странке, орган је дужан да донесе решење и достави га странци најдоцније у року од два месеца, ако посебним законом није одређен краћи рок.  [4:  "Сл. лист СРЈ", бр. 33/97 и 31/2001 и "Сл. гласник РС", бр. 30/2010] 


Закључком[footnoteRef:5] о мерама заштите социјално угрожених домаћинстава у поступку изградње индивидуалних стамбених објеката и легализације бесправно изграђених објеката утврђено је право на субвенцију подносиоцима захтева за издавање одобрења за изградњу индивидуалних стамбених објеката и подносиоцима захтева за издавање одобрења за изградњу и употребне дозволе за индивидуалне стамбене објекте изграђене без грађевинске дозволе – легализације. [5:  Сл. лист града Београда бр. 1/04] 


Према тачки 2. наведеног закључка, право на субвенцију у висини од 100% имају лица чија домаћинства остварују право на дечји додатак; право на материјално обезбеђење по прописима о социјалном заштити; право на додатак за помоћ и негу другог лица по прописима о социјалној заштити, ако не поседује другу непокретну имовину; хранитељ или стараоц у породици у којој су смештена деца без родитељског старања; најнижу пензију у складу са прописима о пензијском и инвалидском осигурању, под условима да немају других прихода у домаћинству или непокретну имовину осим објекта за који је поднео захтев из тачке 1; признати ратни војни инвалиди, мирнодопски војници инвалиди, цивилни инвалиди рата, и чланови уже породице палих бораца (родитељи, брачни друг и деца) по савезним и републичким прописима, под условом да није власник одговарајуће стамбене јединице и не поседује неку другу непокретност; пољопривредници који остварују приходе искључиво од пољопривредне делатности као и чланови њиховог домаћинства уколико не поседују више од једног хектара по члану домаћинства, односно највише пет хектара. 

Према чл. 4. Упутства[footnoteRef:6] за примену мера заштите социјално угрожених домаћинстава у поступку изградње индивидуалних стамбених објеката и легализације бесправно изграђених објеката, право на субвенцију у поступку изградње објеката за које се издаје одобрење за изградњу објеката и поступку извођења радова за које се не издаје одобрење за изградњу, на индивидуалним стамбеним објектима и становима, може да оствари лице из члана 3. Упутства, под условом: [6:  Сл. лист града Београда бр. 3/04 и 33/04] 


· да је поднело захтев за издавање решења о пријему пријаве почетка извођења радова, односно да је поднело пријаву радова органу надлежном за издавање одобрења за изградњу, пре почетка грађења објекта, односно извођења радова, без обзира на корисну површину објекта,

· да се објекат налази на територији града Београда,

· да подносилац захтева за субвенцију или члан његовог домаћинства не поседују стан, нити другу непокретност на територији града Београда,

· да има пребивалиште на територији града Београда, као и чланови његовог домаћинства.

Чланом 5. Упутства прописано је да корисник права на додатак на помоћ и негу другог лица по прописима о социјалној заштити уз захтев за субвенцију прилаже као доказ решење Градског центра за социјални рад о признавању права на материјално обезбеђење и обрачун накнаде за уређивање грађевинског земљишта оверен од надлежног правног лица које обавља послове уређивања грађевинског земљишта. 

***

Градски центар за социјални рад у Београду начинио је пропуст у раду због тога што није у законом предвиђеном року одлучио о захтеву за издавање потврде који је Центру 15. 10. 2015. године поднела притужиља. Прописи којима је уређено поступање Градског центра за социјални рад предвиђено је да Центар у свом раду примењује одредбе Закона о општем управном поступку, ако није нешто друго предвиђено. Закон о општем управном поступку прописује да је, ако се поступак покреће по захтеву странке, обавеза органа да донесе одлуку и достави је странци најкасније у року од месец дана, ако пре њеног доношења није потребно спроводити посебан испитни поступак, нити постоје други разлози због којих се не може донети без одлагања. У противном, орган је дужан да донесе одлуку и достави је странци најдоцније у року од два месеца, ако посебним законом није одређен краћи рок. Градски центар за социјални рад, међутим, није одлучио о издавању тражене потврде ни у остављеним роковима, ни након њиховог протека.

Заштитник грађана је узео у обзир наводе Центра да су на снази Упутство за примену мера заштите социјално угрожених домаћинстава у поступку изградње индивидуалних стамбених објеката и легализације бесправно изграђених објеката које даје право на субвенцију и Закон о планирању и изградњи који не предвиђа могућност закључивања уговора између лица из члана 3. упутства и надлежног правног лица које обавља послове уређивања земљишта, као и да се из наведених разлога Центар обратио захтевом за давање инструкција за даље поступање Секретаријату за социјалну заштиту који још увек није Центру доставио неопходне инструкције. 

Заштитник грађана међутим, подсећа да је обавеза органа управе да примењује прописе и да одлуке доноси у законом прописаним роковима. Стога је на Центру била дужност да донесе одлуку о захтеву без обзира на чињеницу што Секретаријат за социјалну заштиту није одговорио на захтев Центра, посебно имајући у виду да су и Упутство за примену мера заштите социјално угрожених домаћинстава у поступку изградње индивидуалних стамбених објеката и легализације бесправно изграђених објеката и Закључак на основу ког је поменуто Упутство донето, важећи прописи донети од стране Извршног одбора Скупштине Града Београда који никад нису стављени ван снаге.

Секретаријат за социјалну заштиту Градске управе Града Београда је направио пропуст у раду због тога што није доставио одговор на упућени захтев Градског центра за социјални рад за давање инструкције за даље поступање по притужиљином захтеву за издавање потврде и евентуалним другим захтевима поднетим по истом основу. Заштитник грађана, при том, уважава став Секретаријата за социјалну заштиту да је ненадлежан за давање тумачења и упутстава за примену прописа, као и чињеницу да Одлуком о Градској управи Града Београда којом су одређене његове надлежности није предвиђено да је надлежан за одлучивање по захтевима за субвенције у поступку изградње индивидуалних стамбених објеката и легализације бесправно изграђених објеката. Међутим, обавеза је Секретаријата да размењује информације са другим органима и организацијама, у циљу бржег и делотворнијег остваривања права грађана. Тиме што Градском центру за социјални рад није доставио никакав одговор на његов захтев за давање инструкција Секретаријат за социјалну заштиту поступио је противно начелима добре управе и правилног административног понашања  и допринео  да притужиља не добије одлуку о свом захтеву у законом прописаном року.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Секретаријату за социјалну заштиту Градске управе града Београда и Градском центру за социјални рад у Београду, у циљу отклањања утврђених пропуста, унапређења рада органа и спречавања сличних пропуста у будућности. 





По овлашћењу Заштитника грађана
помоћница Генералног секретара


Наташа Јовић

         


Доставити:
· Секретаријату за социјалну заштиту Градске управе града Београда
· Центру за социјални рад Београд
· притужиљи
· У списе предмета                                                                                             

